Drukgroep mag appelleer oor straf vir onnies wat slaan(Argieffoto) Section27 se aansoek om verlof tot appèl is Dinsdag in die hooggeregshof in Pretoria toegestaan in sy saak teen die Suid-Afrikaanse Raad van Opvoeders (Saro) rakende twee onderwysers wat leerders aangerand het. Die organisasie, namens die Sentrum vir Kinderreg en die ouers van die twee leerders, gaan nou voort om hofstukke by die appèlhof in Bloemfontein in te dien. Die drukgroep het hom in Junie opnuut tot die hof gewend omdat hy ontevrede was met die straf wat Saro die twee onderwyers opgelê het. Hy het die hof gevra om die raad te dwing om sy besluit oor die twee onderwysers se straf te heroorweeg, asook om sy beleid oor verpligte straf vir oortredings van sy etiekkode te hersien. Saro het die twee onderwysers, Francinah Sathekge en Vangile Mirriam Mokoena, skuldig bevind aan die 2015-aanranding van twee leerders van destyds onderskeidelik sewe en tien jaar oud. Mokoena het die sewejarige met ŉ plastiekpyp geslaan en ŉ kopbesering veroorsaak. Sy het glo ook ŉ ander leerder geslaan en die kind met ŉ bebloede neus gelaat. Sathekge is daarvan beskuldig dat sy ŉ kind met die hand op die kop geklap het, wat veroorsaak het dat die kind se ore gebloei het. Saro het die onderwysers met R15 000 beboet en daar is nie van hulle verwag om enige rehabilitasie of opleiding te ondergaan nie. R10 000 van die boete wat opgelê is, is ook opgeskort. Die onderwysers se vonnis het ook ingesluit dat hul name tien jaar lank van die rol van opvoeders geskrap word, ŉ vonnis wat ook opgeskort is tensy hulle aan ŉ ander oortreding skuldig bevind word, sê Julia Chaskalson, woordvoerder van Section27. Regter Dawie Fourie het aanvanklik beslis dat die hersieningsaansoek nie onverwyld ingedien is nie, maar dat hersieningsaansoeke wel later ingedien kan word, mits dit in die belang van geregtigheid is. Hy het verlof tot appèl toegestaan en sê die aansoekers het ŉ redelike kans op sukses dat ŉ ander hof tot ŉ ander gevolgtrekking gaan kom. Faranaaz Veriava, hoof van onderwys by Section27, sê die saak in die appèlhof is ŉ belangrike stap om groter aanspreeklikheid van onderwysers wat lyfstraf toepas, te verseker. “Ten spyte van lyfstraf wat sedert 1996 onwettig is, gaan Saro voort om onderwysers skotvry te laat wegkom wanneer hulle aan lyfstraf skuldig bevind word. Ons het ŉ sterker institusionele reaksie nodig om die verbod op lyfstraf af te dwing sodat klaskamers veilig is teen geweld,” sê Veriava. Volgens haar het Saro in die verlede ligte en ondoeltreffende vonnisse opgelê aan onderwysers wat hulle aan lyfstraf skuldig maak en dat die onderwys se “gewelddadige gedrag” nie gepak is nie. Hulle is ook nie opgelei om alternatiewe maniere van dissipline toe te pas nie.